b'\n_START_ARTICLE_\nHemoglobinas\n_START_SECTION_\nLigand\xc5\xb3 prisijungimas\n_START_PARAGRAPH_\nNormalus suaugusi\xc5\xb3 tetramerinis hemoglobinas pasi\xc5\xbeymi kooperatyviu deguonies prijungimu, t. y. deguonies prijungimo afini\xc5\xa1kumas did\xc4\x97ja jungiantis deguoniui. \xc5\xa0\xc4\xaf rei\xc5\xa1kin\xc4\xaf galima pavaizduoti raid\xc4\x97s S formos sigmoidine kreive. Teigiamas kooperatyvinis efektas pasiekiamas d\xc4\x97l hemoglobino konformacini\xc5\xb3 poky\xc4\x8di\xc5\xb3: vienam hemoglobino molekul\xc4\x97s subvienetui prisijungus O\xe2\x82\x82 molekul\xc4\x99, pasikei\xc4\x8dia tetramero molekul\xc4\x97s fragment\xc5\xb3 i\xc5\xa1sid\xc4\x97stymas erdv\xc4\x97je taip, kad palengv\xc4\x97ja likusi\xc5\xb3 3 O\xe2\x82\x82 molekuli\xc5\xb3 prijungimas._NEWLINE_Hemoglobino afini\xc5\xa1kum\xc4\x85 deguoniui ma\xc5\xbeina su O\xe2\x82\x82 d\xc4\x97l prisijungimo vietos konkuruojantis CO. CO lengviau prisijungia nei deguonis. Hemoglobino afini\xc5\xa1kumas CO (pvz.: i\xc5\xa1 automobili\xc5\xb3 i\xc5\xa1metim\xc5\xb3 duj\xc5\xb3) yra 200 kart\xc5\xb3 didesnis nei deguoniui. Tai rei\xc5\xa1kia, kad hemoglobinui prisijungus CO, smarkiai suma\xc5\xbe\xc4\x97ja jo galimyb\xc4\x97 prisijungti deguon\xc4\xaf. Aktyvi\xc5\xb3 r\xc5\xabkali\xc5\xb3 net 20\xc2\xa0% hemoglobino aktyvi\xc5\xb3 centr\xc5\xb3 gali b\xc5\xabti \xc4\xafsotinta CO._NEWLINE_Anglies dioksidas CO\xe2\x82\x82 jungiasi kitoje hemoglobino vietoje nei deguonis. CO\xe2\x82\x82 gali jungtis prie hemoglobino per aminor\xc5\xabg\xc5\xa1\xc4\x8di\xc5\xb3 \xce\xb1 \xe2\x80\x93 amino grupes. Susidar\xc4\x99s junginys n\xc4\x97ra patvarus, tad tokia forma iki 10\xc2\xa0% viso \xc5\xa1alintino anglies dioksido gali b\xc5\xabti pa\xc5\xa1alinta i\xc5\xa1 organizmo. Apie 80\xc2\xa0% anglies dioksido \xc4\xaf plau\xc4\x8dius patenka HCO\xe2\x82\x83\xe2\x81\xbb forma. CO\xe2\x82\x82 eritrocituose, katalizuojant fermentui karboanhidrazei, reaguoja su H\xe2\x82\x82O susidarant:_NEWLINE_CO\xe2\x82\x82 + H\xe2\x82\x82O <-> HCO\xe2\x82\x83\xe2\x81\xbb + H\xe2\x81\xba._NEWLINE_HCO\xe2\x82\x83\xe2\x81\xbb difunduoja i\xc5\xa1 eritrocit\xc5\xb3 ir kartu su krauju pasiekia plau\xc4\x8di\xc5\xb3 kapiliarus, kur v\xc4\x97l, veikiant tam pa\xc4\x8diam fermentui, virsta anglies dioksidu ir vandeniu._NEWLINE_Reikia pamin\xc4\x97ti, kad hemoglobinas \xe2\x80\x93 buferin\xc4\x97 sistema. Anglies dioksidui sureagavus su vandeniu, jis suri\xc5\xa1a atsipalaidavusius protonus ir neleid\xc5\xbeia pasikeisti kraujo pH reik\xc5\xa1mei._NEWLINE_Boro efektas \xe2\x80\x93 rei\xc5\xa1kinys, kai CO\xe2\x82\x82 ir proton\xc5\xb3 H\xe2\x81\xba koncentracijos did\xc4\x97jimas kraujyje lemia padid\xc4\x97jus\xc4\xaf hemoglobino afini\xc5\xa1kum\xc4\x85 deguoniui, o did\xc4\x97jant O\xe2\x82\x82 kiekiui, padid\xc4\x97ja CO\xe2\x82\x82 ir proton\xc5\xb3 H\xe2\x81\xba i\xc5\xa1skyrimas. Taigi, O\xe2\x82\x82 prisijungimas yra susij\xc4\x99s su CO\xe2\x82\x82 atpalaidavimu plau\xc4\x8di\xc5\xb3 kapiliaruose._NEWLINE_Su O\xe2\x82\x82 d\xc4\x97l prisijungimo vietos hemoglobine gali konkuruoti SO, NO\xe2\x82\x82 ir H\xe2\x82\x82S._NEWLINE_Esant ma\xc5\xbeesniam deguonies kiekiui aplinkoje (lipant \xc4\xaf kalnus), eritrocituose padid\xc4\x97ja glikoliz\xc4\x97s tarpinio produkto 2,3-difosfoglicerato (2,3-DPG) koncentracija. \xc5\xa0is junginys \xe2\x80\x93 alosterinis hemoglobino reguliatorius \xe2\x80\x93 palengvina deguonies \xc4\xafsisavinim\xc4\x85 \xc4\xaf organizmo audinius._NEWLINE_Hb F, \xce\xb1\xe2\x82\x82\xce\xb3\xe2\x82\x82), randamas besivystan\xc4\x8diuose embrionuose turi didesn\xc4\xaf afini\xc5\xa1kum\xc4\x85 deguoniui nei suaugusiuose \xc5\xbemon\xc4\x97se randamas hemoglobinas. Tai atspindi \xc4\xaf kair\xc4\x99 pasislinkusi deguonies prisijungimo kreiv\xc4\x97, parodanti, kad esant ma\xc5\xbeesniam deguonies sl\xc4\x97giui, daugiau HbF hemoglobino yra prisijung\xc4\x99 O\xe2\x82\x82.\n_START_SECTION_\nHemoglobino degradacija\n_START_PARAGRAPH_\nEritrocit\xc5\xb3 degradacijos metu hemoglobinas ver\xc4\x8diamas \xc4\xaf hem\xc4\x85 ir globin\xc4\x85. Hemas metabolizuojamas \xc4\xaf gele\xc5\xbe\xc4\xaf (ji v\xc4\x97liau inkorporuojama \xc4\xaf kit\xc4\x85 hem\xc4\x85 arba saugoma kepenyse) ir bilirubin\xc4\x85, kuris pa\xc5\xa1alinamas i\xc5\xa1 organizmo kaip tul\xc5\xbeies pigmentas. Globino grandin\xc4\x97s skaidomos iki aminor\xc5\xabg\xc5\xa1\xc4\x8di\xc5\xb3, v\xc4\x97liau panaudojam\xc5\xb3 kit\xc5\xb3 baltym\xc5\xb3 sintezei.'